钦定古今图书集成/历象汇编/岁功典/第008卷 > 《四时词》苏轼
## 钦定古今图书集成/历象汇编/岁功典/第008卷 > 《四时词》苏轼

春云阴阴雪欲落，东风和冷惊罗幕。渐看远水绿生
漪，未放小桃红入萼。佳人瘦尽雪肤肌，眉敛春愁知
为谁。深院无人剪刀响，应将白纻作春衣。

垂柳阴阴日初永，蔗浆酪粉金盘冷。帘额低垂紫燕
忙，蜜脾已满黄蜂静。高楼睡起翠眉颦，枕破斜红未
肯匀。玉碗半揎云碧袖，楼前知有断肠人。

新愁旧恨眉生绿，粉汗馀香在蕲竹。象床素手熨寒
衣，烁烁风灯动华屋。夜香烧罢掩重扃，香雾空濛月
满庭。抱琴转轴无人见，门外空闻裂帛声。

霜叶萧萧鸣屋角，黄昏斗觉罗衾薄。夜风摇动镇帷
犀，酒醒梦回闻雪落。起来呵手画双鸦，醉脸轻匀衬
眼霞。真态生香谁画得，玉奴纤手嗅梅花。